ĐACI SUPERJUNACI 9. DIO

Jan je ispružio dlanove i počeo raditi male krugove. Zbog svoje supermoći upravljanja vjetrom Jan je i najslabije strujanje zraka mogao pretvoriti u jake nalete vjetra. Vjetrić koji se jedva osjetio u krošnjama počeo se spuštati na njegove dlanove. Ubrzo je nastao vjetroviti vrtlog. Okupljenim učenicima kosa je zaplesala oko glave. Veselo su se smijuckali.

Jan pogleda učiteljicu vješto vrteći vjetar na dlanovima. – Mislim da je dovoljno.

– Vjekoslave, drži se! – viknula je učiteljica i kimnula glavom slažući se s Janom.

Jan podigne dlanove. Oslobodio je vjetar u smjeru vrana i vrhova stabala. Lišće je glasno zašuštalo pod naletom vjetra. Tanke su se grane savinule, zatresle i ubrzo se sve smirilo.

– Lara, molim te, prevedi moje riječi vranama. – zamoli učiteljica.

Lara teško uzdahne. – Pokušat ću, ali već sam dosta umorna.

– Bit ću kratka. Reci im da je ovo samo mali dio moći i snage koju ima ljudska mladunčad. Zato neka nas ne gnjave dok ne završimo sa zadatkom.

Lara je uspjela odgraktati poruku vranama.

– Složile su se. – umorno je sjela i naslonila se na stablo. Vrane su se nakratko oglasile i odletjele u visine svojih gnijezda.

– Izvrsno. Odmaraj se sada, zaslužila si.

– Možda da je Lucija malo oporavi? – predloži Neva. Lucija je imala moć superiscjeljivanja. Položila bi ruku na bolno mjesto ili zagrlila nekoga i bol ili umor bi čarolijom nestali.

– Ne treba, neka se Lara samo odmara. Ali Jane, kako si ti? Ti ćeš morati umiriti vjetar za Kajevo bacanje patrona.

– Ovo je bilo kratko. Mislim da ću izdržati. – odgovori Jan.

ODGOVORI NA PITANJA.

Koja je Janova supermoć?

U kojem je smjeru Jan oslobodio vjetar?

Što je učiteljica poručila vranama?

Kako djeluje Lucijina moć?

Kada će Jan morati umiriti vjetar?